b'\n_START_ARTICLE_\nJosep Barbey i Prats\n_START_SECTION_\nBiografia\n_START_PARAGRAPH_\nEs doctor\xc3\xa0 en dret a la Universitat de Barcelona i va treballar com a passant de Jaume Bofill i Mates. Fou escollit Regidor de l\'ajuntament de Barcelona per la Lliga Regionalista a les eleccions municipals de 1920. De fina sensibilitat art\xc3\xadstica, va reunir una excel\xc2\xb7lent col\xc2\xb7lecci\xc3\xb3 de pintura catalana moderna i va presidir la Comissi\xc3\xb3 de Cultura de l\'Ajuntament de Barcelona encarregada de construir grups escolars. Com a president de la junta municipal d\'exposicions d\'art organitz\xc3\xa0 les exposicions de pintura catalana a Lisboa, amb la col\xc2\xb7laboraci\xc3\xb3 de Joan Estelrich (1920), i a Amsterdam, en col\xc2\xb7laboraci\xc3\xb3 amb Feliu Elias (1922). _NEWLINE_El 1922 particip\xc3\xa0 en la constituci\xc3\xb3 d\'Acci\xc3\xb3 Catalana. Membre de la junta del Col\xc2\xb7legi d\'Advocats de Barcelona, el 1926 fou desterrat a Barbastre per la dictadura de Primo de Rivera. Amb el seu germ\xc3\xa0 Juli Barbey va fundar la "C\xc3\xada de Industrias Agr\xc3\xadcolas". El 1930 fou membre del consell directiu d\'Acci\xc3\xb3 Catalana i vicepresident de l\'Ateneu Popular d\'aquest partit. Tamb\xc3\xa9 fou soci de l\'Ateneu Barcelon\xc3\xa8s i de la Societat Econ\xc3\xb2mica Barcelonesa d\'Amics del Pa\xc3\xads._NEWLINE_Va arribar a ser sotssecretari d\'Economia del primer govern de la Segona Rep\xc3\xbablica Espanyola (1931-1939), essent Ministre d\'Economia Llu\xc3\xads Nicolau d\'Olwer. Ells dos, juntament amb Ferran Cuito i Canals i Manuel Revent\xc3\xb3s i Bordoy eren coneguts com "els Quatre d\'Infanteria"._NEWLINE_Despr\xc3\xa9s es va integrar en el Partit Catalanista Republic\xc3\xa0. Contribu\xc3\xad econ\xc3\xb2micament en la fundaci\xc3\xb3 de La Publicitat i dirig\xc3\xad durant molt de temps la seva plana d\'Economia i Finances. A la seva mort deix\xc3\xa0 una gran col\xc2\xb7lecci\xc3\xb3 de pintura. El seu enterrament el 29 d\'octubre de 1945 fou una manifestaci\xc3\xb3 de resist\xc3\xa8ncia pac\xc3\xadfica.'